NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VI. volebné obdobie

Číslo: CRD-1348/2012

**121a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 184/2009 Z. z. o odbornom vzdelávaní a príprave a o zmene a doplnení niektorých zákonov a ktorým sa menia a dopĺňajú niektoré zákony (tlač 121) vo výboroch v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania návrhu zákona.

**I.**

 Národná rada Slovenskej republiky uznesením z 25. júla 2012 č. 119 sa uzniesla prerokovať **vládny návrh zákona, ktorým sa mení a dopĺňa zákon č. 184/2009 Z. z. o odbornom vzdelávaní a príprave a o zmene a doplnení niektorých zákonov a ktorým sa menia a dopĺňajú niektoré zákony (tlač 121)** v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre verejnú správu a regionálny rozvoj,

Výboru Národnej rady Slovenskej republiky pre sociálne veci a

Výboru Národnej rady Slovenskej republiky pre vzdelávanie, vedu, mládež
a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport.

Výbory prerokovali návrh zákona v lehote určenej uznesením Národnej rady Slovenskej republiky. Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

K vládnemu návrhu zákona, ktorým sa mení a dopĺňa zákon č. 184/2009 Z. z. o odbornom vzdelávaní a príprave a o zmene a doplnení niektorých zákonov a ktorým sa menia a dopĺňajú niektoré zákony (tlač 121)zaujali výbory Národnej rady Slovenskej republiky tieto stanoviská:

**Výbor Národnej rady Slovenskej republiky pre sociálne veci** v uznesení č. 16 zo 6. septembra 20012 odporúča návrh zákona schváliť.

**Ústavnoprávny výbor Národnej rady Slovenskej republiky** v uznesení č. 71 zo 4. septembra 2012,

**Výbor Národnej rady Slovenskej republiky pre verejnú správu a regionálny rozvoj** v uznesení č. 30 zo 6. septembra 2012 a

**Výbor Národnej rady Slovenskej republiky pre vzdelávanie, vedu, mládež**a šport v uznesení č. 28 z 5. septembra 2012

odporúčajú návrh zákona schváliť so zmenami a doplnkami uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce návrhy:

V čl. I, 9. bode sa v § 3 ods. 2 za slovo „zriaďovateľa6a)“ vkladajú slová „strednej školy“ a vypúšťajú sa slová „financovaných podľa osobitného predpisu6b)“ vrátane znenia poznámky pod čiarou k odkazu 6b.

Spresnenie ustanovenia.

Ústavnoprávny výbor NR SR

 Výbor NR SR pre verejnú správu a regionálny rozvoj

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I, 13. bode sa v § 4 ods. 2 písm. c) odkaz „6b)“ nad slovom „predpisu“ nahrádza odkazom „10a)“, súčasne sa veta „Poznámka pod čiarou k odkazu 11 znie:“ nahrádza vetou „Poznámky pod čiarou k odkazom 10a a 11 znejú:“ a pripájajú sa tieto slová:

„10a) § 4, § 6 ods. 1 a § 6a ods. 1 zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov.“.

Legislatívno-technická úprava v nadväznosti na úpravu v bode 1. časti C stanoviska; presun poznámky pod čiarou navrhovanej v § 3 ods. 2 do § 4 ods. 2 písm. c).

Ústavnoprávny výbor NR SR

Výbor NR SR pre verejnú správu a regionálny rozvoj Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. I, 13. bode § 4 ods. 2 písm. c) sa na konci pripája táto veta:

„Počet tried prvého ročníka stredných škôl určuje aj podľa

uplatnenia absolventov strednej školy na trhu práce,

materiálno-technického a priestorového zabezpečenia strednej školy,

výsledkov monitorovania a hodnotenia kvality výchovy a vzdelávania vykonaných Štátnou školskou inšpekciou podľa osobitného predpisu,11a)

výsledkov hodnotenia externej časti maturitnej skúšky a písomnej formy internej časti maturitnej skúšky,

výsledkov teoretickej časti odbornej zložky maturitnej skúšky, praktickej časti odbornej zložky maturitnej skúšky, absolventskej skúšky a záverečnej skúšky,

výsledkov z celoslovenských kôl súťaží alebo predmetových olympiád a výsledkov medzinárodných kôl súťaží alebo predmetových olympiád,

účasti strednej školy v medzinárodných projektoch alebo medzinárodných programoch,

ďalších kritérií určených samosprávnym krajom.“.

Poznámka pod čiarou k odkazu 11a znie:

„11a) § 154 ods. 7 zákona č. 245/2008 Z. z.“.

Navrhovanou úpravou predmetného ustanovenia sa za účelom zobjektívnenia schvaľovacieho procesu samosprávneho kraja dopĺňajú merateľné kritéria, podľa ktorých bude určovať počty tried prvého ročníka stredných škôl vo svojej územnej pôsobnosti pre prijímacie konanie v nasledujúcom školskom roku.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. IX sa v 4. bode slová „a na konci sa pripájajú tieto“ nahrádzajú slovami „a na konci sa čiarka nahrádza bodkočiarkou a pripájajú sa tieto“.

Legislatívno-technická úprava.

Ústavnoprávny výbor NR SR

Výbor NR SR pre verejnú správu a regionálny rozvoj Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. IX sa za bod 34 vkladá nový bod 35, ktorý znie:

„35. V § 114 odsek 1 znie:

„(1) Školský klub detí zabezpečuje pre deti, ktoré plnia povinnú školskú dochádzku na základnej škole, činnosť podľa výchovného programu školského zariadenia zameranú na ich prípravu na vyučovanie a na oddych v čase mimo vyučovania a v čase školských prázdnin. Činnosť, ktorú zabezpečuje školský klub detí, nie je totožná s činnosťou zabezpečovanou centrom voľného času podľa § 116.“.“

Ďalšie body sa primerane prečíslujú.

Navrhovaným ustanovením sa spresňuje činnosť, ktorú zabezpečuje školský klub detí. Cieľom predmetného ustanovenia je taktiež odstránenie zamieňania aktivít poskytovaných školským klubom detí a centrom voľného času.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. IX, 40. bode sa v § 158 ods. 1 slová „okrem odseku 2“ nahrádzajú slovami „ak v odseku 2 nie je ustanovené inak“.

Legislatívno-technická úprava.

Ústavnoprávny výbor NR SR

Výbor NR SR pre verejnú správu a regionálny rozvoj Výbor NR SR pre vzdelávanie, vedu, mládež a šport

 **Gestorský výbor odporúča schváliť**

 V čl. IX, 40. bode sa v § 158 ods. 3 slová „školy, školské zariadenia, strediská praktického vyučovania a pracoviská praktického vyučovania“ nahrádzajú slovami „školy a školské zariadenia“.

Vypustenie z dôvodu, že podľa § 158 ods. 1 za strediská a pracoviská praktického vyučovania povinnosť poskytovať údaje do centrálneho registra plnia tie školy, ktorých súčasťou sú (t. j. strediská a pracoviská praktického vyučovania nemajú povinnosť poskytovať údaje do centrálneho registra).

Ústavnoprávny výbor NR SR

Výbor NR SR pre verejnú správu a regionálny rozvoj Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. IX sa na konci 40. bodu pripájajú slová: „95) Zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov.“.

Legislatívno-technická úprava; znenie poznámky pod čiarou je potrebné nahradiť novým znením, keďže už nezodpovedá úprave, na ktorú má odkazovať.

Ústavnoprávny výbor NR SR

Výbor NR SR pre verejnú správu a regionálny rozvoj Výbor NR SR pre vzdelávanie, vedu, mládež a šport

 **Gestorský výbor odporúča schváliť**

V čl. IX, 41. bode sa § 161b dopĺňa odsekom 4, ktorý znie:

„(4) Stupeň vzdelania získaný absolvovaním tretieho ročníka vzdelávacieho programu praktickej školy podľa doterajších predpisov zostáva zachovaný. Žiaci, ktorí začali vzdelávanie v praktickej škole pred 1. januárom 2013, dokončia svoje vzdelávanie podľa doterajších predpisov. Na účely prijímacieho konania na stredné školy sa žiaci podľa tohto ustanovenia považujú za žiakov, ktorí dosiahli nižšie stredné odborné vzdelanie.“.

Doplnením prechodného ustanovenia sa reaguje na úpravu vzťahov, ktoré vzniknú v dôsledku zmeny stupňa vzdelania získaného absolvovaním tretieho ročníka vzdelávacieho programu praktickej školy po účinnosti navrhovaného zákona, a to tak, aby z dôvodu zachovania právnej istoty bolo zrejmé, že stupeň vzdelania nadobudnutý podľa doterajších predpisov zostáva zachovaný a aby žiaci, ktorí

začali svoje štúdium podľa doterajších predpisov, toto štúdium podľa týchto predpisov aj dokončili.

Výbor NR SR pre vzdelávanie, vedu, mládež a šport

 **Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať o týchto návrhoch v bodoch **1 až 9 spoločne** a tieto **schváliť.**

**V.**

Gestorský výbor na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky vládny návrh zákona, ktorým sa mení a dopĺňa zákon č. 184/2009 Z. z. o odbornom vzdelávaní a príprave a o zmene a doplnení niektorých zákonov a ktorým sa menia a dopĺňajú niektoré zákony (tlač 121) **schváliť v  znení pozmeňujúcich a doplňujúcich návrhov** uvedených v tejto správe.

Predmetná **spoločná správa výborov** Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 184/2009 Z. z. o odbornom vzdelávaní a príprave a o zmene a doplnení niektorých zákonov a ktorým sa menia a dopĺňajú niektoré zákony (tlač 121a**) bola** **schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) z 11. septembra 2012 č. 33.

Týmto uznesením výbor zároveň poveril spoločnú spravodajkyňu **Bibiánu Obrimčákovú,** aby na schôdzi Národnej rady Slovenskej republiky informovala o výsledku rokovania výborov, stanovisku a návrhu gestorského výboru a zároveň ju poveril predložiť návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Bratislava september 2012

**Mojmír Mamojka v. r.**

predseda

Výboru NR SR pre vzdelávanie, vedu, mládež a šport